WVF se vesel breek, aansoeke tans gestaak | Netwerk24
Deur William Horne 27 Mei 2020 14:31
Die Werkloosheidsversekeringsfonds (WVF) kan nie soos beplan vandag al begin met aansoeke vir Mei se Covid19Ters-voordele nie weens ’n fout met sy optiese vesel.
Die WVF se internet is op die koffie. Foto: Pexels
In wat die WVF Woensdag ’n “fratsongeluk” noem, het sy netwerk in duie gestort toe sy optiesevesel-verbinding aan die staat se informasie-en-tegnologie-agentskap (Sita) gebreek het.
Dit beteken hy het geen manier om tans aansoeke te verwerk nie.
Die WVF het Dinsdagaand gesê hy sou Woensdag amptelik aansoeke vir voordele vir die Covid19Ters-skema vir Mei oopmaak.
Teboho Maruping, uitvoerende hoof van die WVF, sê al die moontlike word gedoen om die fout so gou as moontlik reg te stel sodat aansoeke wel Woensdag kan begin verwerk word, soos beplan.
“In die algemeen het ons nog ons kop bo water gehou ten spyte van (’n oorvloed aansoeke oor die afgelope twee maande),” sê Maruping.
“Daar is geen rede om te dink dat ons nie onsself sal druk om op te vang nie.”
Meer oor: Staat Van Inperking | Koronavirus | Werkloosheid | Vlak 3 | Wvf | Vlak 4 | Werkloosheidsversekering | Covid19ters | Inperking | Covid-19
WVF: ‘Stortvloed eise op pad’ van werkloses
WVF-uitbetaling werk op glyskaal en kyk nie na ras